РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број 06-2/267-15

19. јун 2015. године

Б е о г р а д

ЗАПИСНИК

52. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 19. ЈУНА 2015. ГОДИНЕ

Седница је почела у 11,15 часова.

 Седницом је председавао Верољуб Арсић, председник Одбора.

 Седници су присуствовали чланови Одбора: Радмило Костић, Драгољуб Зиндовић, Оливера Пешић, Сузана Шарац, Дејан Раденковић, Иван Јовановић, Момо Чолаковић, др Милорад Мијатовић и Золтан Пек.

 Седници су присуствовали Александар Марковић, заменик Милоша Тошанића, Горан Младеновић, заменик Горана Ковачевића, Зоран Бојанић, заменик Николе Јоловића и Мирко Чикириз, заменик Жике Гојковића.

 Седници нису присуствовали Душица Николић, Војислав Вујић и Ђорђе Стојшић, нити њихови заменици.

 На позив председника Одбора, седници су присуствовали представници Министарства финансија: Наташа Ковачевић, помоћник министра, Анастасија Тања Ђелић, виши саветник и Соња Николић, виши саветник.

 На предлог председника, Одбор је већином гласова утврдио следећи

Д н е в н и р е д:

- усвајање записника 51. седнице Одбора -

 1. Разматрање Предлога закона о изменама и допунама Закона о акцизама, који је поднела Влада (број 43/1593/14 од 11. јуна 2015. године), у начелу.

 Пре преласка на рад по утврђеном дневном реду, Одбор је једногласно, без примедаба, усвојио записник 51. седнице Одбора.

 **Прва тачка дневног реда**: Разматрање Предлога закона о изменама и допунама Закона о акцизама, који је поднела Влада (број 43/1593/14 од 11. јуна 2015. године), у начелу.

 Наташа Ковачевић, помоћник министра, представила је Предлог закона о изменама и допунама Закона о акзицама, образложила разлоге за његово доношење и решења која се предлажу.

 Предложеним изменама и допунама Закона о акцизама предмет опорезивања проширује се на електричну енергију за крајњу потрошњу, течност за пуњење електронских цигарета и несагоревајући дуван. Такође, предвиђа се више изузетака од обавезе плаћања акцизе на електричну енергију које се остварује под условом реципроцитета и на основу потврде министарства надлежног за спољне послове, као и на електричну енергију која се користи за производњу електричне енергије, за производњу угља у рудницима и површинским коповима и електричну енергију која се користи за обезбеђивање системских услуга, балансирање система и обезбеђивање сигурног рада преносног и дистрибутивног система. Стопа плаћања акцизе која се предлаже износи 7,5% на основицу за обрачун акцизе на електричну енергију коју чини цена електричне енергије у коју се урачунавају сви трошкови који су директно везани за испоручену електричну енергију, док се акциза обрачунава на основу издатих рачуна, односно обрачуна потрошње електричне енергије за сопствене потребе, у обрачунском периоду, односно календарском месецу у којем је извршено очитавање потрошње електричне енергије. С обзиром да је примећен значајан раст увоза течности за електронске цигарете, увођење акцизе у износу од 4,00 РСД по милилитру, може бити значајан извор прихода у будућности. Како несагоревајући дуван још увек није присутан на тржишту Републике Србије, благовремено регулисање акцизног опорезивања ових производа, отвара могућност увођења нових дуванских производа у проиводњу домаћих фабрика, а тиме и примене нових производних технологија, чиме се подстиче извозни потенцијал. Такође, предложеним изменама и допунама даје се основ за доношење подзаконског акта којим ће се прописати ближи услови, начин и поступак обрачунавања и плаћања акцизе на електричну енергију и предвиђа да се закон примењује на потрошњу електричне енергије остварену почев од 1. августа 2015. године.

 Предложеним изменана врши се делимична хармонизација акцизне политике са прописима ЕУ, односно са Директивом о реструктуирању основа Заједнице за опорезивање енергената и електричне енергије 2003/96/ЕЗ, којом је прописано да је електрична енергија обавезан предмет опорезивања акцизом, и то она енергија, која се испоручује крајњим купцима, што обухвата секторе индустрије са енергетиком (без електропривреде), грађевинарство, саобраћај, јавне и комерцијалне делатности, домаћинства и пољопривреду, да се акциза не плаћа на електричну енергију која представља сопствену потрошњу електричне енергије, која је употребљена за производњу електричне и топлотне енергије, као и за обезбеђење електроенергетског система, као и да иста предвиђа ослобођење од акциза и када је то прописано међународним уговором.

 У наставку излагања представник Министарства је истакла да се доношењем предложеног закона омогућава фискална консолидација предвиђена уговором са ММФ-ом чиме се постиже, како стабилнији прилив средстава од акциза у републички буџет, тако и економичнија потрошња електричне енргије. Прописивањем акцизе на електричну енергију по стопи од 7,5 на цену електричне енергије, обезбедиће се приход у републичком буџету од 17 милијарди на годишњем нивоу, односно 5,4 милијарде динара до краја 2015. године.

 У дискусији су учествовали: Иван Јовановић, Верољуб Арсић и Наташа Ковачевић.

 Иван Јовановић, заменик председника Одбора, изнео је примедбу представницима Министарства финансија да предлог закона није добро припремљен. Указао је да се Директива 2003/96/ЕЗ на коју се предлагач закона позива у образложењу, односи на електричну енергију за погон аутомобила, као и да предложени закон не задовољава критеријум за опорезивање од 0,5 до 1 евра по MWh који предвиђа ова директива, због чега се не могу прихватити аргументи да се предложеним законом врши усклађивање са истом, и позвао Министарство да повуче предложени закон.

 Верољуб Арсић, председик Одбора, поставио је питање висине повећања цене електричне енергије у номиналном износу у односу на садашњу цену електричне енергије, као и да ли се акциза одређује у односу на малопродајну цену електричне енрегије.

 Представница Министарства је потврдила наводе Ивана Јовановића да акциза омогућава минимално повећање цене струје по МWh, као и да предложеним законом није извршено потпуно усаглашавање са законодавством ЕУ, већ постепено усаглашавање. У наставку излагања, појаснила је да номинални износ повећања цене електричне енергије у односу на садашњу цену електричне енергије зависи од потрошње и да се акциза одређује у односу на малопродајну цену електричне енргије, али без ПДВ-а.

 На предлог председника, Одбор је већином гласова (12 за, 1 против, уздржаних није било), одлучио да предложи Народној скупштини да прихвати Предлог закона о изменама и допунама Закона о акцизама, који је поднела Влада.

\*

\* \*

 На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о акцизама, који је поднела Влада, у начелу.

 За известиоца Одбора на седници Народне скупштине одређен је члан одбора др Милорад Мијатовић.

\*

\* \*

 У наставку седнице, председник Одбора обавестио је чланове и заменике чланова Одбора да је Радна група за увођење и развој Портала за надзор над јавним финансијама, коју је Одбор образовао на 42. седници одржаној 18. фебруара 2015. године, и званично почела са радом 1. јуна 2015. године. Како би Радна група могла ефикасније да ради и одобрава оперативне радње које ће се предузимати у поступку увођења и развоја Портала за надзор над јавним финансијама, предложио је да Одбор Радној групи дâ потребно овлашћење и обавеже је да једном месечно информише Одбор о својим активностима.

 На предлог председника, Одбор је већином гласова одлучио да дâ овлашћење Радној групи за увођење и развој Портала за надзор над јавним финансијама, да одобрава оперативне радње које ће се предузимати у поступку увођења и развоја Портала за надзор над јавним финансијама.

 Председник одбора подсетио је чланове и заменике чланова Одбора на заједничку радионицу коју организује Државна ревизорска институција за чланове Одбора, односно Пододбора за разматрање извештаја о обављеним ревизијама Државне ревизорске институције и представнике медија 3. и 4. jула у Врднику. Како је према Агенди која је достављена на почетку седнице предвиђено да се води дискусија о мерама које Народна скупштина предузима по извештајима о ревизији, договорено је да ће проф. др Владимир Маринковић, председавајући Пододбора одржати кратко излагање на ову тему.

\*

\* \*

 Седница је завршена у 11,45 часова.

 Седница је тонски снимана.

 СЕКРЕТАР ПРЕДСЕДНИК

 Александра Шашо Верољуб Арсић,с.р.